Louise Frevert (DF), 2003-10-31:
Mange timers forhandlinger har vi været igennem, og jeg må nok sige, at alle de berørte parter i de fire gymnasiale uddannelser har været på banen og har givet deres besyv med om denne nye reform.
Til gengæld mener jeg også, at alle er blevet hørt, og at der rent faktisk er blevet lavet en del om på de oplæg, vi som forligspartier først så fra regeringens hånd, og til det færdige resultat, som det fremstår i dag.
Alene den kritik af en helt ny opfindelse, der skulle hedde grundforløb, må siges at have været diskuteret nu, så vi er kommet frem til et resultat, som er til gevinst for de fremtidige studenter.
Et halvt års grundforløb er et epokegørende skridt, så man ikke mister den tid, man har brugt, såfremt man føler sig fejlplaceret og ønsker at komme på en anden uddannelse - et meget stort fremskridt.
Jeg kan godt forstå, at mange har været nervøse for, at denne reform ikke skulle blive bedre end den gamle ordning, for vi mennesker er jo indrettet på en sådan måde, at man ved, hvad man har, men ikke, hvad man får, og derfor kan man være ængstelig for nye, usikre tiltag.
For hvem siger, at det bliver bedre?
Jeg er nu fast overbevist om, at fagligheden bliver styrket i det nye gymnasium, og jeg vil nævne nogle få ting, hvor Dansk Folkeparti er særlig begejstret for, at vi har fået nogle ting gennemført.
Bl.a. indgår faget historie i samtlige studieretninger i det almene gymnasium og er blevet et obligatorisk fag sammen med dansk, engelsk, fysik, idræt, oldtidskundskab, religion og samfundsfag. Et af de nye tiltag ved denne reform
Det bliver en stor og vanskelig opgave for gymnasielærerne, men nye udfordringer skal der til, for så bliver der en god udvikling.
Ligeledes er vi også glade for, at vi fik faget almen sprogforståelse ind i reformen, hvor man lægger vægt på at styrke elevernes teoretiske sprogforståelse og tilrettelægger undervisningen i et tæt samarbejde mellem dansk og fremmedsprog, så latin bliver implementeret.
Det var et af de fag, hvor det for Dansk Folkeparti var vigtigt, at det ikke gled ud af det almene gymnasium.
Desuden skal idræt nytænkes, så elever får en bedre indsigt og viden om betydningen af motion og kost, således at det bliver en del af deres hverdag.
I det hele taget styrkes de naturvidenskabelige fag, og skruen bliver strammet på gymnasierne, bl.a. ved, at alle jo som sagt skal have både fysik og matematik, selv om man vælger en studieretning, der er humanistisk. Jeg skal heller ikke undlade at gøre opmærksom på, at det er Dansk Folkepartis fortjeneste, at dansk og historie nu kan medtages i projektopgaven.
, og det er vi egentlig lidt kede af, for både højere handelseksamen, hhx, og højere teknisk eksamen, htx, er gymnasiale uddannelser, som er fuldt på højde med det almene gymnasium, men blot har nogle andre indfaldsvinkler.
Vi vil gerne have, at flere unge bliver sluset ind på disse fremragende uddannelser, og håber, at både vejledere, forældre og de unge i fremtiden vil være mere bevidste om, at det er vigtigere med en gymnasial uddannelse, der kan bruges aktivt, end kun at tænke på studiemiljøet, som desværre har været det primære for mange, der har søgt det almene gymnasium.
Dette er bl.a. et af de forhold, der vil blive dæmmet op for, ligesom vi bl.a. også har skruet på mødepligten og oprykningen, så der nu vil kunne tages sanktioner i brug mod den unge, som ikke i gennemsnit har over 6, ligesom det vil være muligt at vejlede vedkommende til eventuelt at gå om, og desuden skal alle skriftlige opgaver afleveres.
Inden for alle de gymnasiale uddannelser har vi lagt vægt på, at prøver og eksamener skal være individuelle, og at det er en national eksamen på alle fire gymnasiale uddannelser, så vi ikke har en skævvridning i forhold til amter, der måske er rigere end andre, men således at vi har en fælles national standard på vores gymnasiale uddannelser.
Til slut vil jeg nævne hf, hvor vi er meget glade for, at dansk som obligatorisk fag blev hævet til A-niveau og engelsk til B-niveau, samt at idræt også er et af de obligatoriske fag - desværre kun på C-niveau.
Vi mener derfor, at hele denne reform lægger op til at forsvare den klassiske del af den kulturelle almendannelse ud fra den grundholdning, at elever ikke kun er individer, der svæver frit i det tomme rum uden sammenhæng med religion, historie og en fælles dansk kultur.
Uanset hvilken af de fire gymnasiale uddannelser, de vælger, vil de være godt rustet til fremtiden.
Som sagt er det Dansk Folkepartis bedste overbevisning, at vi går nyere og bedre tider i møde.
Det er jo nærmest en revolution, der med meget bredt flertal i Folketinget vil blive besluttet.
Revolution plejer at have en negativ signalværdi, men i dette tilfælde vil jeg sige, at det er lige præcis det modsatte.
Vi skal følge med tiden og være fremadrettede og fremsynede, og denne nye gymnasiereform vil skabe unge mennesker, der vil kunne anskue deres tilværelse på en anden måde, idet de vil blive mere selvstændige og lægge mere vægt på de værdier, som der vil være ved at få en boglig uddannelse i et moderne, fremadsynet regi. For god ordens skyld skal jeg blot her til sidst nævne L 36, som er et forslag, der rent lovteknisk er nødvendigt at vedtage, da de tre andre love ellers ikke vil kunne effektueres.
Jeg vil blot nævne et enkelt tiltag i lovforslaget, som jeg synes er meget positivt, og som jeg ved man har været ængstelig for ikke ville blive som tidligere, nemlig det forhold, at rektor skal have den samme undervisningskompetence, som loven kræver i dag.
Det gælder både almene gymnasieskoler, og det gælder også ved de private gymnasieskoler.
Det mener vi er vældig vigtigt, da børnene primært altid vil være forældrenes ansvar, og da en stor del af de unge mennesker, som går på en gymnasial uddannelse, trods alt er under 18 år.
Som sagt er det Dansk Folkepartis bedste overbevisning, at vi går nyere og absolut bedre tider i møde.